**ELŐTERJESZTÉS**

**Körmend város Önkormányzata Képviselő-testülete 2017. február 28-i ülésére**

**Tárgy: hulladék közszolgáltatási szerződés megszüntetése**

**Tisztelt Képviselő-testület!**

A Nemzeti Hulladékgazdálkodási Koordináló és Vagyonkezelő Zrt. –vel egyeztetve az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társaság az alábbiakkal kereste meg a térség összes Önkormányzatát:

„A fenntartható és fejlődő, magas műszaki színvonalú, ezáltal az ingatlanhasználók számára legkedvezőbb hulladékgazdálkodási közszolgáltatás a hatályos szabályozási környezetben akkor biztosítható leginkább, ha valamely régióban egy közszolgáltató lát el valamennyi közszolgáltatási feladatot.

A Nyugat-Dunántúl Régiót érintő integrációs folyamatok mihamarabbi megkezdése és lefolytatása érekében számítunk a STKH Sopron és Térsége Nonprofit Kft. együttműködésére. Az STKH Sopron és Térsége Nonprofit Kft., mint közszolgáltató irányításával álláspontunk szerint lehetséges az egységes közszolgáltatás megvalósítása. A közszolgáltatási feladatok ellátásához az STKH Sopron és Térsége Nonprofit Kft., mint közszolgáltató alvállalkozót vehet igénybe, így a közszolgáltatás folyamatos ellátásának biztosítása, az integráció gördülékeny megvalósítása érdekében alvállalkozóként az adott településen az integráció megkezdéséig feladatokat ellátó közszolgáltatókat bevonhatja.”

„Az országos célokhoz illeszkedően, a közszolgáltatás optimális területi lehatárolásának megteremtése keretében a térségben cél a Nyugat-Dunántúl Régióhoz tartozó ellátásért felelős önkormányzatok közszolgáltatásának egységesítése. Az egységes, fenntartható, gazdaságos közszolgáltatás a jelenlegi jogszabályi környezetben leghatékonyabban akként tud megvalósulni, ha a régióban egy közszolgáltató lát el valamennyi közszolgáltatási feladatot.

Az egységes közszolgáltatás megteremtésén keresztül elérhető célok:

- A hazai és uniós hulladékgazdálkodás stratégiai célkitűzések, a törvényben megállapított célok, alapvető hulladékgazdálkodási elvek érvényre juttatása, az országos célokkal összhangban álló nullszaldós, magas színvonalú ellátás biztosításának megteremtése.

- Az ellátott terület alapján a szolgáltató számára a lakossági tényező kedvező alakulására tekintettel lényegesen magasabb szolgáltatási díj kerülhet kifizetésre, amely a szolgáltatás fenntarthatóságát, magasabb színvonalú ellátását eredményezi.

- Mindezek által pedig az egységes, magas színvonalú szolgáltatás biztosítására, továbbá a szolgáltatás színvonalának további emelésére, a rezsicsökkentés vívmányainak megőrzése mellett kerülhet sor. Ezen felül a közszolgáltatáson belül regionálisan is tapasztalható eltérések kiegyenlítésére is elérhetővé válik, a szolgáltatás színvonala jelentős eltérésektől mentesíthető, egységes magas szintű műszaki tartalom válhat biztosítottá.

Továbbá a közszolgáltatás finanszírozási rendszerének fenntartható pályára állítása is megtörténik, mivel az egységes közszolgáltatásra tekintettel átlátható egycsatornás adatszolgáltatás válik lehetségessé, továbbá az állami hulladékgazdálkodási közfeladat és a regionális feladatok megvalósításához szükséges együttműködése is magasabb szintre emelhető.

- Emellett pedig az egységes szolgáltatásra tekintettel a fejlesztések is racionalizálódnak, a jelenlegi és a megvalósuló fejlesztések is képesek lesznek kiszolgálni a kapacitások optimális kihasználtsági fokához fűződő országos érdekeket, a fenntarthatósághoz fűződő kiemelkedő közérdeket és hosszútávú hazai és uniós környezetvédelmi célok megvalósításához fűződő érdekeket.

Az integráció elmaradása, továbbá az annak megvalósításával kapcsolatos késlekedés a fenti célok megvalósításának gátját képezi, a jelenlegi szolgáltatók ellehetetlenüléséhez vezethet, ezáltal az ellátásért felelős számára a közfeladat ellátásnak biztosítása is veszélybe kerülhet. Az uniós vállalások országos szintű teljesítése is veszélybe kerülhet ezáltal, továbbá a lakosság érdekei is sérülhetnek.

Az önkormányzatok részéről szükséges lépések:

- Tekintettel arra, hogy a Nyugat-Dunántúl Régió egységes közszolgáltatása az STKH Sopron és Térsége Nonprofit Kft-vel történő régió szintű együttműködés megvalósításán keresztül valósulhat meg leghatékonyabban, ezért valamennyi önkormányzat számára szükséges az ehhez szükséges szerződéses feltételeket megteremteni.

- Azon önkormányzatok, amelyeknek 2016. december 31. napján a jelenleg élő közszolgáltatási szerződése lejár, illetve a közszolgáltatási feladatok ellátására a jelenlegi szolgáltató 2016. december 31. napját követően nem jogosult, a szerződést az STKH Sopron és Térsége Nonprofit Kft-vel szükséges haladéktalanul megkötnie. - Azon önkormányzatok számára, amelyek jelenleg hatályos közszolgáltatási szerződése 2016. december 31. napját követően jár le, a szerződés közös megegyezés útján történő megszüntetését javasoljuk előnyben részesíteni. Amint arra korábban utaltunk, kiemelendő, hogy a közszolgáltatási feladatok ellátásához az STKH Sopron és Térsége Nonprofit Kft. alvállalkozót vehet igénybe és a közszolgáltatás folyamatos ellátásának biztosítása, az integráció gördülékeny megvalósítása érdekében alvállalkozóként az adott településen jelenleg a feladatokat ellátó közszolgáltatót bevonhatja.

Tekintettel a hatályos közbeszerzési szabályok betartásához fűződő érdekekre a fentiek szerinti közszolgáltatási szerződés átmeneti időre szól. Megkötésére a közbeszerzésekről szóló 2015. évi CXLIII. törvény 9 § (1) bekezdés j) pontjában foglaltak alapján kivételi körben kerül sor tekintettel arra, hogy a szerződés közszolgáltatás nyújtása érdekében kerül megkötésre a Kbt. szerint ajánlatkérőnek minősülő szervezetek között. Az átmeneti szerződés hatálya alatt az érintett önkormányzatok megteremtik a közszolgáltatási szerződés in house feltételek között történő megkötésének feltételeit az STKH Sopron és Térsége Nonprofit Kft-vel, vagy a vonatkozó szabályok szerint a közszolgáltató kiválasztására kerül sor. Az átmeneti szerződés e feltételek megteremtéséig, de legfeljebb 2017. december 31. napjáig terjedő hatállyal kerül megkötésre.

A legfontosabb tehát, hogy a lakosság számára az új rendszer többlet terhet nem jelent, a szolgáltatás minősége változatlan marad. Cél, hogy az egységes szolgáltatás magasabb színvonalon, ám az Önkormányzatok és a Lakosság számára többlet teher nélkül valósuljon meg.”

Látható tehát, hogy regionális szintű átalakítás megy végbe a közszolgáltatás terén, amelyhez az Önkormányzatok partnerségét kéri a Nemzeti Hulladékgazdálkodási Koordináló és Vagyonkezelő Zrt.

Kérdéseket tettünk fel az átalakítás kapcsán az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társaságnak annak kapcsán, hogy mi lesz a szerepe a jelenlegi közszolgáltatónak, a Müllex Kft-nek ebben a rendszerben, melyre az alábbi válaszokat kaptuk:

„Felvetett kérdéseivel kapcsolatban az alábbiakról tájékoztatom:

1. Terveink szerint 2017. április 1-től is a MÜLLEX Közszolgáltató Nonprofit Kft.-vel kívánunk alvállalkozói szerződést kötni.

2 . A Körmend településen képződött hulladék ártalmatlanítását alvállalkozó végzi.

3. Az alvállalkozóval kötendő szerződés célja a meglévő szolgáltatási színvonal fenntartása, illetve fejlesztése.

4. Az ügyfélszolgálati iroda működése alvállalkozó feladata.”

Körmenden tehát egyenlőre továbbra is a Müllex Kft. végezné a közszolgáltatást.

A Müllex Kft-t is megkerestük véleménye kikérésével, a Kft. nem emel kifogást a jelenlegi közszolgáltatási szerződés közös megegyezéssel való megszüntetése tárgyában.

Javaslom a tisztelt Képviselő-testületnek, hogy az átalakítást segítendő, kössön megállapodást az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társasággal 2017. december 31-ig szólóan azzal, hogy a megkötendő szerződésben a jelenlegi közszolgáltatási szerződésbe épített, önkormányzati érdekeket szolgáló kikötéseket szerepeltetni kell.

Valószínűleg a későbbiek során is lesz e témában majd előterjesztés, hiszen a hulladékszállítási rendszer átalakítása még nem zárult le teljesen.

**HATÁROZATI JAVASLAT**

1. Körmend város Önkormányzata Képviselő-testülete a Nemzeti Hulladékgazdálkodási Koordináló és Vagyonkezelő Zrt. –től és az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társaságtól érkezett megkeresés nyomán úgy dönt, hogy a települési hulladékszállítási feladatok ellátására a Müllex Kft-vel kötött közszolgáltatási szerződést közös megegyezéssel, 2017. március 31-i hatállyal megszünteti azzal, hogy a szerződés megszűntetésével kapcsolatban egyik félnek sincs a másik féllel szemben ki nem elégített igénye vagy követelése.
2. Körmend város Önkormányzata Képviselő-testülete úgy dönt, hogy a közbeszerzésekről szóló 2015. évi CXLIII. törvény 9 § (1) bekezdés j) pontjában foglaltak alapján 2017. április 1-i hatálybalépéssel szerződést köt az STKH Sopron és Térsége Környezetvédelmi és Hulladékgazdálkodási Nonprofit Korlátolt Felelősségű Társasággal a települési hulladék elszállítása kapcsán határozott időre, 2017. december 31-ig szólóan. A megkötendő szerződésben a jelenlegi közszolgáltatási szerződésbe beépített, önkormányzati érdekeket szolgáló kikötéseket szerepeltetni kell. A Képviselő-testület felhatalmazza a polgármestert a szerződés megkötésére, amelynek megtörténtéről a Testületet tájékoztatni kell.

Körmend, 2017. február 17.

**Bebes István**

**polgármester**